На основу члана 146. ст. 1. и 2. Закона о планирању и изградњи („Службени гласник РС“, број:72/2009, 81/2009 - испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019-др.закон и 9/2020), члана 32. Закона о локалној самоуправи („Службени гласник РС“, број 129/2007, 83/2014-др.закон, 101/2016-др.закон и 47/2018), и члана 40. и 152. Статута општине Владичин Хан („Службени гласник града Врања“, бр. 4/2019), Скупштина општине Владичин Хан, на седници одржаној дана 01.03.2020. године, донела је

**О Д Л У К У**

**О МАЊИМ МОНТАЖНИМ ОБЈЕКТИМА**

**ПРИВРЕМЕНОГ КАРАКТЕРА НА ТЕРИТОРИЈИ ОПШТИНЕ ВЛАДИЧИН ХАН**

I ОПШТЕ ОДРЕДБЕ

**Члан 1.**

Овом одлуком уређују се услови и начин постављања, коришћења и уклањања мањих монтажних објеката привременог карактера на територији Општине Владичин Хан.

**Члан 2.**

Мањи монтажни објекти привременог карактара ( у даљем тексту: привремени објекти) су објекти монтажно-демонтажног типа и то: киосци до 10,5м2, баште угоститељских објеката, балон хале спортске намене, тезге и други покретни мобилијар који се постављају и уклањају на основу програма, ако овом Одлуком није другачије одређено.

Не сматра се мањим монтажним објектом у смислу ове Одлуке објекат чије извођење се врши грубим грађевинским радовима.

**Члан 3.**

Привремени објекти могу се постављати на јавним и другим површинама и то:

1. јавним саобраћајним површинама (пут, улица, трг, пешачке зоне и сл.)у складу са законом, овом одлуком и програмом;
2. јавним зеленим површинама (парк, сквер);
3. јавним површинама објеката јавне намене и отворених стамбених блокова;
4. другим слободним површинама које су у режиму јавног коришћења и у јавној својини, до привођења намени, у складу са планским документом, уз претходну сагласност сопственика;
5. на неизграђеном грађевинском земљишту које је у јавној својини до привођења намени,у складу са планским документом, уз претходну сагласност сопственика;
6. површинама и грађевинском земљишту које је у приватној својини, у складу са планским документом, уз претходну сагласност сопственика.

**Члан 4. ﻿**

Привремени објекти не могу се постављати:

1. на травнатим и другим озелењеним површинама, изузев на уређеним стазама и изграђеним платоима уколико постављање привремених објеката не захтева уклањање растиња;
2. на површинама јавних паркиралишта;
3. на површинама у отвореним деловима објеката намењеним пешацима;
4. у зони раскрсница, уколико се омета прегледност раскрснице;
5. на површинама на којима се омета приступ комуналним, противпожарним и другим службеним возилима;
6. на површинама испред продајних објеката, изузев за кориснике тих продајних објеката за постављање појединих привремених објеката у складу са урбанистичко-техничким условима и условима прописаним овом одлуком;
7. на другим јавним површинама утврђеним програмом.

Уколико се објекти из члана 2. ове одлуке постављају у заштићеном природном или културном добру, пре доношења Програма, прибавља се сагласност управљача тог јавног добра и министарства надлежног за послове просторног планирања и урбанизма.

**II ПРОГРАМ ПОСТАВЉАЊА И УКЛАЊАЊА**

**ПРИВРЕМЕНИХ ОБЈЕКАТА**

**Члан 5.**

Програмпостављања и уклањања привремених објеката ( у даљем тексту: Програм) доноси Скупштина општине Владичин Хан(у даљем тексту: Скупштина општине), на предлог Службе за инвестиције Општинске управе општине Владичин Хан.

Програмиз става 1. овог члана доноси се за период од десетгодина са могућношћу измена и допуна по потреби.

**Члан 6.**

Програм садржи текстуални део и графичке прилоге.

Текстуални део садржи:

1. опис локације и њихове површине;
2. опис, величину, намену и тип привремених објеката са оптималним роком за постављање привремених објеката за сваку локацију;
3. техничке услове за постављање привремених објеката:
4. решавање статуса постојећих постављених привремених објеката на јавним површинама;
5. друге услове за постављање привремених објеката.

Графички део садржи графички приказ локације, потребне графичке прилоге и друге податке од значаја за припремање техничке документације.

**III ПРИВРЕМЕНИ ОБЈЕКТИ КОЈИ СЕ ПОСТАВЉАЈУ НА ОСНОВУ ЗАКУПА ЈАВНЕ ПОВРШИНЕ**

***Киосци***

**Члан 7.**

Киоск је типски, монтажно-демонтажни објекат за пружање услуга (трговинских, угоститељских, занатских, комуналних и др.) површине до 10,5м2,који се поставља у већ изграђеном финалном облику.

***Билборди***

**Члан 8.**

Билборди су монтажне конструкције намењене за обављање делатности рекламирања и јавног оглашавања.

Билборди се могу постављати на прилазним путевима и површинама јавне намене, на местима где неће угрожавати саобраћај и кретање пешака и нарушавати естетски изглед града.

Билборди се могу осветљавати на начин којим се не ремети безбедно одвијање саобраћаја и кретање пешака, при чему расветна светла морају бити исправна, а прикази без оштећења.

***Спортски објекти***

**Члан 9.**

Спортски објекат је објекат спортске намене (балон хале, спортски терени и сл.) лагане конструкције, монтажно-демонтажних елемената са зидовима и кровним покривачем од интегрираног или пластифицираног платна.

***Рок и поступак постављања привремених објеката(киоска, билборда и спортских објеката)***

***Рок постављања привремених објеката***

**Члан 10.**

Привремени објекти постављају се на одређено време, до привођења јавне површине намени у складу са планским документом, односно на период од најдуже десет година од дана издавања одобрења за постављање, у складу са одредбама ове одлуке.

***Поступак постављања привремених објеката***

**Члан 11.**

Постављање привремених објеката врши се по основу закупа јавне површине (у даљем тексту: локација), јавним надметањем или прикупљањем писменихпонуда путем јавног оглашавања.

Изузетно од става 1. овог члана, локације за постављање привремених објеката дају се у закуп непосредном погодбом, у случајевима утврђеним законом и овом одлуком.

***Поступак јавног надметања, односно прикупљања писмених понудаа давање у закуп локације***

**Члан 12.**

Одлуку о покретању поступка за давање у закуп локације за постављање привременог објекта јавним надметањем или прикупљањем писмених понуда, као и одлуку о расписивању јавног огласа, доноси Општинско веће општине Владичин Хан, на предлог Службе за инвестицијеa у складу са програмом.

Јавни оглас о спровођењу поступка јавног надметања или прикупљања писмених понуда за давање у закуп локације за постављање привременог објекта (у даљем тексту: јавни оглас) објављује Општинско веће.

Јавни оглас из става 2. овог члана објављује се на званичној интернет странициОпштине Владичин Хан, огласној табли Општине Владичин Хан и у локалним средствима информисања.

**Члан 13.**

Јавни оглас садржи нарочито:

1. податке о локацији (катастарска парцела, површина и друге податке утврђене програмом постављања мањих монтажних објеката привременог карактера);
2. врсту, тип и површину привременог објекта који може да се постави;
3. делатност која може да се обавља у привременом објекту;
4. време за које се даје локација у закуп;
5. рок и начин подношења пријава, односно понуда;
6. обавезан садржај пријаве, односно понуде;
7. почетан износ закупнине за локацију;
8. висину депозита изражену у процентима у односу на почетан износ закупнине и рок за уплату депозита;
9. назив и адресу органа којем се пријаве подносе;
10. критеријуме за избор најповољнијег понуђача;
11. обавештење о времену и месту одржавања јавног надметања, односно јавног отварања понуда;
12. обавештење да подносиоци неблаговремене и непотпуне пријаве, односно понуде неће моћи да учествују у поступку, односно да ће неблаговремене и непотпуне пријаве бити одбачене;
13. рок у коме ће учесници у поступку бити обавештени о резултатима спровођења поступка јавног надметања, односно јавног отварања понуда;
14. рок за повраћај депозита учесницима који нису успели у поступку јавног надметања, односно прикупљања писмених понуда;
15. назнаку да се у пријави, односно понуди обавезно наводи број рачуна на који ће се извршити повраћај депозита;
16. друге податке који се односе на услове закупа локације.

Пријава, односно понуда је непотпуна ако не садржи све што је прописано, ако нису приложене све исправе, односно сви подаци предвиђени јавним огласом или су подаци дати супротно објављеном јавном огласу.

Почетни износ закупнине, висину депозита као и лицитациони корак утврђује Општинско веће, на предлог Локалне пореске администрације.

Рок за подношење пријава, односно понуда на јавни оглас је 15дана од дана објављивања јавног огласа.

**Члан 14.**

Поступак јавног надметања, односно прикупљања писмених понуда за давање у закуп локације за постављање привремених објеката путем јавног оглашавања спроводи Комисија за спровођење поступка давања у закуп локација за постављање привремених објеката (у даљем тексту: Комисија).

Комисију решењем формира Скупштина општине Владичин Хан на период од 4 године.

Стручне, организационе и административно-техничке послове за потребе Комисије обавља обавља имовинскоправна служба Општинске управе општине Владичин Хан.

Пословником Комисије ближе се уређује начин рада и одлучивања Комисије у спровођењу поступка јавног надметања, односно јавног отварања писмених понуда.

**Члан 15.**

Обавезан садржај пријаве, односно понуде јесте:

1. ознака локације на коју се пријава, односно понуда односи;
2. за физичка лица (име и презиме, адресу, број личне карте, ЈМБГ и потпис);
3. за правна лица (назив, седиште и број телефона, доказ о упису у регистар привредних субјеката и потпис овлашћеног лица);
4. за предузетнике ( име и презиме предузетника, адресу, број личне карте, ЈМБГ, назив радње, матични број, доказ о упису у регистар привредних субјеката и потпис овлашћеног лица);
5. изјаву о прихватању свих услова из јавног огласа;
6. доказ о уплаћеном депозиту;
7. број рачуна за враћање уплаћеног депозита.
8. понуђени износ закупнине који не може бити мањи од почетног износа, осим код јавног надметања;
9. потврда о измиреним пореским обавезама;
10. потврда о измиреним дугвањима по основу закупа јавних површина за постављање привремених објеката.

У случају да подносиоца пријаве, односно понуде заступа пуномоћник, пуномоћје за заступање мора бити оверено од у складу са Законом.

Пријава, односно понуда се доставља Комисији са назнаком: " ПОНУДА ЗА ЗАКУП ЛОКАЦИЈЕ".

**Члан 16.**

Право учешћа у поступку јавног надметања или прикупљања писменихпонуда имају сва физичка лица, предузетници и правна лица, осим оних који према Општини Владичин Хан имају дуговања на дан јавног надметања или јавног отварања понуда по основу закупа јавне површине за постављање привремених објеката.

**Члан 17.**

Избор најповољнијег понуђача врши се применом критеријума висине понуђене закупнине.

Уколико у поступку јавног отварања понуда два или више учесника понуде исти износ закупнине, Комисија ће позвати те учеснике да у року од три дана од дана пријема позива доставе нову затворену понуду, са увећаним износом у односу на претходно дату понуду.

По истеку рока из става 2. овог члана, Комисија ће отворити понуде и утврдити најповољнијег понуђача, применом критеријума из става 1. овог члана.

Уколико су учесници из става 2. овог члана доставили нову понуду са истоветним износом закупнине, најповољнији понуђач сматра се онај чија је понуда прва приспела.

**Члан 18.**

Услови за спровођење поступка јавног надметања, односно разматрања писмених понуда су испуњени уколико пристигне најмање једна благовремена и потпуна пријава, односно понуда.

Уколико подносилац благовремене и потпуне пријаве, односно понуде не приступи јавном надметању, односно отварању писмених понуда, сматра се да је одустао од пријаве, односно понуде.

Поступак јавног наметања сматра се успелим и у случају достављања једне исправне пријаве за учешће којом се подносилац пријаве региструје и присуствује јавном надметању и проглашава закупцем, ако прихвати почетну висину закупнине по којој се локација може дати у закуп.

Уколико подносилац пријаве, односно понуде који је изабран за најповољнијег понуђача одустане од пријаве, односно понуде, локација се додељује у закуп следећем учеснику јавног надметања, односно јавног отварања понуда, који је понудио највећи износ закупнине.

Учесник јавног огласа који је одустао од пријаве, односно понуде, губи право на повраћај депозита.

Уколико подносилац пријаве, односно понуде не прихвати почетну висину закупнине или буде изабран за најповољнијег понуђача, а не закључи уговор о закупу, губи право на враћање депозита.

Учесник јавног надметања који је учествовао али није стекао статус закупца има право на враћање уплаћеног износа депозита у номиналном износу, без права на камату

Уплаћени депозит се враћа уплатом на текући рачун учесника у року од 8 дана од дана одржавања јавног надметања.

***Заштита права учесника у поступку јавног надметања, односно прикупљања писмених понуда***

**Члан 19.**

Након спроведеног поступка јавног надметања или прикупљања писмених понуда, Комисија је дужна да донесе одлуку о избору најповољнијег понуђача и исту уручи учесницима поступка у року од 5 дана од дана спровођења јавног надметања или отварања писмених понуда.

Учесници поступка из става 1. овог члана могу на одлуку Комисије да поднесу приговор Општинском већу, у року од 8 дана од дана пријема одлуке из става 1. овог члана.

Општинско веће је дужно да у року од 15 дана од дана пријема приговора учесника поступка размотри приговор и донесе одлуку.

Решавајући по приговору, Општинско веће је овлашћено да:

1)одбаци приговор уколико је изјављен од стране неовлашћеног лица или уколико је неблаговремен;

2)одбије приговор као неоснован;

3)усвоји приговор и поништи одлуку о избору најповољнијег понуђача, као и поништи спроведни поступак јавног надметања или прикупљања писмених понуда, односно непосредне погодбе.

Уколико Општинско веће приговор усвоји и поништи одлуку Комисије, односно поништи спроведени поступак јавног надметања или прикупљања писаних понуда, донеће одлуку о спровођењу новог поступка јавног надметања или прикупљања писаних понуда, у року од 8 дана од дана достављања одлуке по приговору учесницима поступка.

Одлука по приговору је правоснажна по истеку рока за приговор, уколико приговор није поднет или уколико је Општинско веће одбацило, односно одбило приговор.

***Поступак непосредне погодбе***

**Члан 20.**

Локација за постављање привремених објеката може се дати у закуп непосредном погодбом у случајевима:

1) постављања привремених објеката за потребе државних органа и организација и других органа и организација које врше јавну службу;

2) када закупац, односно корисник локације престане да обавља делатност у привременом објекту услед тешке болести, због одласка у пензију, као и у случају смрти корисника локације, до истека важности локације за привремени објекат одобрење за постављање привременог објекта може се издати члановима уже породице корисника локације уз сагласност свих чланова уже породице. У случају да се локација не додели члановима уже породице, локација се даје у закуп јавним надметањем или прикупљањем писмених понуда, у складу са одредбама ове одлуке;

3) када закупац - правно лице тражи одређивање за закупца друго правно лице чији је оснивач или када закупац - правно лице тражи одређивање за закупца друго правно лице, а оба правна лица имају истог оснивача, односно када је код закупца - правног лица дошло до одређених статусних промена;

4) када закупац - физичко лице тражи одређивање за закупца правно лице чији је оснивач или када оснивач правног лица, због брисања истог из регистра надлежног органа, тражи да буде одређен за закупца, као физичко лице;

5) када закупац који је уредно измиривао обавезу плаћања закупа тражи продужење уговора о закупу, закљученог на одређено време, најраније три месеца, а најкасније месец дана пре истека уговора о закупу.

Захтев за давање локације у закуп непосредном погодбом подноси се Општинском већу општине Владичин Хан.

Општинско веће општине Владичин Хан обавештава подносиоца захтева о висини закупнине и другим условима за давање локације у закуп и позива га да се у року од 8 дана од дана пријема обавештења писано изјасни да ли прихвата понуђене услове.

Уколико подносилац захтева не достави писано изјашњавање у року из става 3. овог члана или достави а не прихвати услове, сматра се да је одустао од захтева.

Заштита права учесника у поступку непосредне погодбе врши се сходном применом одредаба ове одлуке које се односе на заштиту права учесника у поступку јавног надметања, односно прикупљања писмених понуда.

***Решење о давању у закуп локације***

**Члан 21.**

На основу правоснажне одлуке КомисијеОпштинско веће доноси решење о давању у закуп локације за постављање привременог објекта.

Предлог решења припрема имовинскоправна служба Општинске управе општине Владичин Хан.

Решење из става 1. овог члана је коначно.

**Члан 22.**

Општинско веће донеће решење о стављању ван снаге решења о давању у закуп локације за постављање привременог објекта, у случајевима ако лице коме је дата локација у закуп не приступи закључењу уговора о закупу у року утврђеном решењем о давању у закуп локације.

Предлог за стављање ван снаге решења из става 1. овог члана подноси имовинскоправна служба Општинске управе општине Владичин Хан.

У случају из става 1. овог члана, Општинско веће може донети решење о давању у закуп локације за постављање привременог објекта следећем учеснику огласа, према утврђеном редоследу понуда, односно утврђеном резултату јавног надметања са највише понуђеним износом, или расписати нови јавни оглас, у складу са одредбама ове одлуке.

***Уговор о закупулокација за постављање привремених објеката***

**Члан 23.**

Учесник јавног огласа у поступку јавног надметања или прикупљања писмених понуда, односно непосредне погодбе, коме је коначним решењем дата у закуп локација за постављање привременог објекта, дужан је да у року од 15 дана од дана достављања решења закључи уговор о закупу локације.

Уговор о закупу локације са закупцем, у име општине, закључује Председник општине или лице које он овласти.

Уговором из става 1. овог члана регулишу се права и обавезе у вези са давањем локације у закуп за постављање привременог објекта.

Уговор из става 1. овог члана садржи нарочито:

1. податке о локацији;
2. опис и ближе податке о типу, односно намени привременог објекта који ће се поставити;
3. висину закупнине, рок и начин плаћања закупнине;
4. рок трајања закупа;
5. начин решавања спорова;
6. поступак и услове за измену или раскид уговора;
7. начин и услове издавања привремене локације у случају уклањања привременог објекта са локације која је издата у закуп и за постављање издато одобрење, због извођења радова на реконструкцији, изградњи и одржавању комуналне инфраструктуре или јавне површине;
8. друга права и обавезе по основу закупа локације.

Трошкове закључења уговара о закупу локације и овере уговора сноси закупац.

**Члан 24.**

Уговор о закупу се раскида пре истека уговореног рока:

1. ако закупац користи локацију за постављање привременог објекта супротно издатом одобрењу;
2. ако закупац не поднесе захтев за продужење важности одобрења за постављање привременог објекта најкасније у року од 30 дана пре истека важности одобрења;
3. ако у року од три месеци не измири обавезе из уговора;
4. у случајевима прописаним овом одлуком за престанак важења одобрења за постављање привременог објекта;
5. у случају привођења простора на коме је постављен објекат планираној намени.

У случајевима из тачке 1, 3 и 4 претходног става, општина Владичин Хан је дужна да писмено упозори закупца на кршење уговорних обавеза.

Закупцу се оставља рок од 30 дана за испуњење уговорних обавеза, а у случају неиспуњења уговорних обавеза у остављеном року општина Владичин Хан ће једнострано раскинути уговор о закупу.

Уговор о закупу може се раскинути споразумно, а у случају спора надлежан је Основни суд Сурдулица – Судска јединица у Владичином Хану.

***Одобрење за постављање привременог објекта***

**Члан 25.**

Постављање привременог објекта одобрава се решењем које издаје Служба надлежна за послове издавања грађевинских дозвола, а по претходно прибављеном обавештењу Службе за урбанизам Општинске управе општине Владичин Хан.

Уз захтев за издавање одобрења из става 1. овог члана прилаже се:

1. уговор о закупу локације;
2. извод из регистра привредних субјекатаза правна лица;
3. копија катастарског плана и листа непокретности за катастарску парцелу на којој се поставља привремени објекат;
4. идејни пројекат са потребном техничком документацијом израђеном од стране привредног субјекта или предузетника регистрованог за обављање наведене делатности потписан од стране одговорног пројектанта, или проспект произвођача са потребном техничком документацијом;
5. технички услови за прикључак на електро-енергетску мрежу.

**Члан 26.**

Одобрење за постављање привременог објекта садржи нарочито:

1. локацију на којој се привремени објекат поставља;
2. тип, величину и намену привременог објекта;
3. рок за постављање привременог објекта;
4. обавезу закупца да уклони привремени објекат са локације о свом трошку, без права на надокнаду и обезбеђивање друге локације, у случају привођења земљишта намени по урбанистичком плану или у случају наступања других околности због којих се предметна локација мора преуредити, или истеком рока утврђеног уговором о закупу локације или раскидом уговора у случају његове кривице;
5. друге услове од значаја за постављање привремених објеката.

**Члан 27.**

Одобрење за постављање привременог објекта престаје да важи:

1. истеком времена за које је издато;
2. ако се привремени објекат не постави у року од 30 дана од дана издавања одобрења за постављање привременог објекта;
3. ако привремени објекат не почне да се користи у року од 60 дана од дана издавања одобрења за постављање привременог објекта;
4. ако се у привременом објекту делатност не обавља дуже од 60 дана;
5. ако се у привременом објекту не обавља делатност за коју је издато одобрење;
6. ако се не обавља делатност у привременом објекту у случајевима привремене одјаве дуже од законом прописаног рока за привремену одјаву;
7. ако врши промену типа привременог објекта или промену намене привременог објекта без одобрења Службе за урбанизам Општинске управе општине Владичин Хан.
8. ако локацију која му је дата у закуп за постављање привременог објекта изда у подзакуп.

**IV ПРИВРЕМЕНИ ОБЈЕКТИ КОЈИ СЕ ПОСТАВЉАЈУ ПО ОСНОВУ КОРИШЋЕЊА ЈАВНЕ ПОВРШИНЕ**

***Баште угоститељског објекта***

**Члан 28.**

Башта угоститељског објекта (летња и зимска башта) је монтажно-демонтажни објекат, отвореног или затвореног типа у функцији делатности која се обавља у угоститељском објекту.

Башта се не може поставити у функцији угоститељске делатности која се обавља у киоску или другом угоститељском објекту са шалтерским услуживањем, као ни на јавним зеленим површинама.

**Члан 29.**

Башта се поставља тако да дужина баште буде у дужини угоститељског објекта.

Изузетно од става 1. овог члана, башта може прелазити дужину угоститељског објекта, односно може се поставити у максималној дужини зграде у склопу којег је угоститељски објекат, под условом да у приземљу зграде нема станова и да постоји сагласност власника, односно корисника приземног пословног објекта у тој згради.

Баште се могу постављати на површини испред, бочно или у залеђу угосититељског објекта.

Уколико се башта не поставља непосредно уз угоститељски објекат, потребно је оставити пролаз за кретање пешака између угоситељског објекта и баште у ширини прписаној ставом 7. овог члана.

Башта се, по правилу, у улицама затвореним за одређену врсту саобраћаја, поставља уз грађевинску линију објекта, уз обезбеђење минималне ширине пролаза од 3,50 м, за кретање интервентних и доставних возила.

Башта која се поставља уз грађевинску линију објекта, без сагласности власника односно корисника суседног објекта, мора бити удаљена од ивице суседног пословног објекта 1,00 м.

Баште на тротоарима постављају се тако да:

* ширина тротоара намењена за кретање пешака буде најмање 0,90 м;
* ивица баште буде удаљена од ивице коловоза најмање 0,30 м а зимске баште 0,90 м;
* висина слемена, односно венца баште буде максимално 3,5 м од коте терена.

**Члан 30.**

Постављањем баште не може се мењати нагиб тла и његова површинска обрада.

Нивелисање површине баште може се вршити само када је то неопходно због нагиба тла, постављањем монтажно-демонтажне подне платформе, која не може бити виша од 0,45 m, уз обавезно затварање простора испод платформе металним, нерђајућим решеткама, које су причвршћене за конструкцију платформе.

Елементи баште не могу бити фиксирани за јавну површину завртњима, анкеровањем или на неки други начин.

Сви елементи баште морају бити постављени унутар одобрене основе и волумена баште.

**Члан 31.**

Приликом постављања баште у близини дрвета, саднице, живе ограде, ронделе, жардињере и другог објекта зеленила, оставља се простор за њихово одржавање.

Елементи баште постављају се тако да око стабла дрвета или саднице остане слободан простор, у димензијама површине садног места - елемената хоризонталне заштите.

Тенда - сенило се поставља тако да око дрвета чија се крошња налази изнад сенила постоји слободан простор, у димензијама површине елемената хоризонталне заштите, а око саднице и дрвета код којих се крошња налази у висини сенила, простор у димензијама површине елемената хоризонталне заштите, увећаним са сваке стране за 0,40 м.

Приликом постављања тенде, не сме се мењати изглед и величина објекта зеленила.

**Члан 32.**

У оквиру баште, није дозвољено вршити градњу зидова, бетонирање подних платоа, постављање шанка, роштиља и печењара.

Постављањем баште не сме се мењати и оштетити постојећа подлога.

***Летња башта***

**Члан 33**

Летња башта може се постављати и користити у периоду од 1. маја до 1. октобра, за сваку календарску годину.

Летња башта садржи следеће елементе: столове, столице, сунцобране, монтажно-демонтажне ограде висине до 1,00 m, подне платое и расвету.

Летња баштаможе да садржи тенде.

**Члан 34.**

Постављањем баште мора се омогућити несметан приступ и коришћење подземне електричне, водоводне и друге инсталације, јавне расвете и противпожарног хидранта.

***Зимска башта***

**Члан 35**

Зимска башта може се постављати и користити у периоду од 1. октобра до 1.маја за сваку календарску годину.

**Члан 36.**

Зимска башта је монтажно-демонтажни објекат дрвене, металне односно ПВЦ конструкције, затворена, чији су бочни елементи израђени од провидног материјала.

Елементи зимске баште из става 1. овог члана урачунавају се у укупну површину коју заузима зимска башта.

Уколико се за користе запаљиве течности и гасови, као погонско гориво, потребно је прибавити сагласнот надежног органа МУП-а.

***Тенда***

**Члан 37.**

Тенда је конзолна конструкција која се поставља на фасади зграде изнад улаза и излога пословног простора, постављена под условима и на начин утврђен прописима којима се уређује извођење радова на уградњи постројења, инсталације и опреме, покривена инпрегнираним или пластифицираним платном, која се не може затворити и ослањати на јавну површину.

***Рекламни панои***

**Члан 38.**

Рекламни панои су мањи монтажни објекти на којима се врши рекламирање одређене делатности, производа и слично.

Рекламни панои су фиксирани за јавну површину.

Рекламни панои се могу постављати на стубовима и објектима инфраструктурена начин да се не оштете стубове и објектиинфраструктуре.

Рекламни панои се постављају на начин којим се не ремети безбедно одвијање саобраћаја и кретање пешака, уз прибављену сагласност саобраћајног инспектора.

***Тезга за излагање и продају робе испред продајног објекта***

**Члан 39.**

Тезга је отворени типски објекат, монтажне конструкције за излагање, рекламирање и продају робе из продајног објекта.

Тезга се поставља тако да заузима највише један метар од спољног зида пословног објекта, а у дужини уличног фронта објекта, при чему се мора обезбедити слободан простор за кретање пешака, ширине најмање 1,2 m.

Тезге се могу постављати и користити током целе године, с тим што се одобрење за постављање издаје на период до максимално једне године.

***Покретни монтажни објекти***

**Члан 40.**

Покретни монтажни објекти у смислу ове одлуке јесу телефонске говорнице, металне конструкције аутобуских стајалишта, штандови, слободностојеће и зидне витрине, изложбене полице, апарати за продају пића и сладоледа, луна-паркови, уређаји за дечију забаву и спорт, монтажне трибине, шатори и други слични покретни објекти.

Рингишпили, луна паркови и сл.објекти се могу постављати искључиво на просторима намењеним за спорт и рекреацију, осим за дане општинских манифестација, вашара и сл.

***Расхладни уређаји***

**Члан 41.**

Расхладни уређаји и други мањи покретни објекти за продају прехрамбене робе, могу се постављати уз објекат у коме се обавља делатност за који су испуњени прописани санитарни услови, и то по правилу, предњом страном, окренути према пролазницима или, изузетно, постављени бочно, уз заштиту задње стране, нарочито код расхладних уређаја, уколико се утврди да за то постоје услови.

Расхладни уређаји могу да заузму највише 4,00 m2 јавне површине.

Расхладни уређаји за продају индустријског сладоледа и кремова могу се постављати на јавној површини као самостални објекти чија је максимална површина 2 м2.

Расхладни уређаји за продају пића и хране се могу постављати и користити током целе године, с тим што се одобрење за постављање издаје на период до максимално једне године.

***Одобрење за постављање***

**Члан 42.**

Одобрење за постављање привремених објеката на јавним површинама за које није донет програм издаје се под условима прописаним одредбама чл. 29-41 ове одлуке.

Постављање привремених објеката одобрава се решењем Службе надлежне за послове издавања грађевинских дозволаОпштинске управе општине Владичин Хан.

Постављање привремених објеката се може извршити након прибављања решења локалне пореске администрације којим је утврђена накнада за коришћење јавне површине.

Уз захтев за издавање одобрења из става 1. овог члана прилаже се:

1. извод из регистра привредних субјекатаза правна лица;
2. скицу са тачном позицијом и димензијом привременог објекта.

Пре издавања одобрења за баште прибавити сагланост саобраћајног инспектора.

За зимске баште уколико се не мења површина заузећа, доноси се решење за продужење заузећа за наредну годину.

Не може се издати одобрење за нови захтев за постављање летње или зимске баште, уколико нису регулисана сва дуговања за угоститељски објекат испред кога се поставља башта.

***Одлучивање по захтеву***

**Члан 43.**

Уколико Служба надлежна за послове издавања грађевинских дозволаОпштинске управе општине Владичин Хан утврди да је захтев за издавање одобрења за постављање привремених објеката неуредан, дужна је да у року од осам дана од дана пријема захтева обавести подносиоца захтева на који начин да уреди захтев и то у року који не може бити краћи од осам дана, уз упозорење на правне последице ако не уреди захтев у року.

Захтев је неуредан, у смислу ове одлуке, ако има недостатке који спречавају надлежну службу из става 1. овог члана да поступа по њему, ако није разумљив или ако није потпун.

Ако захтев не буде уређен у року из става 1. овог члана, надлежна служба решењем одбацује захтев.

Ако захтев буде уређен у року, сматра се да је од почетка био уредан.

***Решење***

**Члан 44.**

Служба надлежна за послове издавања грађевинских дозвола Општинске управе општине Владичин Хан дужна је да изда решење о одобрењу за постављање привремених објеката најкасније у року од 30 дана од покретања поступка.

Под издавањем решења, у смислу ове одлуке, сматра се доношење и обавештење подносиоца захтева о донетом решењу.

**Члан 45.**

Решење о одобрење за постављање привременог објекта садржи нарочито:

1. локацију на којој се привремени објекат поставља;
2. начин постављања, облик и величину привременог објекта;
3. рок за постављање привременог објекта;
4. обавезу уклањања након истека рока;
5. друге услове од значаја за постављање привремених објеката.

Привремени објекат се може поставити након правоснажности решења из става 1.овог члана у смислу закона и ове одлуке, као и након обележавања локације, односно димензија привременог објекта од стране комуналних редара, које се врши наредног дана од дана издавања решења о постављењу привременог објекта.

***Заштита права***

**Члан 46.**

Против решења о одобрењу за постављање привремених објеката може се изјавити жалба Општинском већу, у року од 15 дана од дана пријема решења.

Жалба се предаје Служби надлежној за послове издавања грађевинских дозволаОпштинске управе општине Владичин Хан, као првостепеном органу, на поступање по жалби у складу са законом којим се уређује општи управни поступак.

Ако првостепени орган из става 2.овог члана не одбаци жалбу, не поништи побијано решење, нити удовољи жалбеном захтеву и замени ожалбено решење, прослеђује жалбу Општинском већу у року од 15 дана од дана пријема жалбе, односно у року од 30 дана од дана пријема жалбе ако је жалба послата на одговор противној странци.

Општинско веће, као другостепени орган, поступа по жалби у складу са законом којим се уређује општи управни поступак.

Решење другостепеног органа којим се одлучује по жалби издаје се без одлагања, а најкасније у року од 60 дана од дана када је предата уредна жалба, осим ако законом није прописан краћи рок.

**Члан 47.**

Решење је правоснажно, у смислу ове одлуке:

-истеком рока за жалбу, ако жалба није уложена:

- кад жалилац буде обавештен о решењу којим је одлучено о жалби.

**Члан 48.**

Одобрење за постављање привременог објекта престаје да важи:

1. истеком времена за које је издато;
2. ако се привремени објекат не постави у складу са издатим одобрењем;
3. пре истека важења одобрења ако се измени намена јавне површине или ако се изводе радови на изградњи, реконструкцији, одржавању или постављању објеката комуналне инфраструктуре или саме јавне површине;
4. у другим одређеним случајевима у којима престаје одобрење за постављање привремених објеката за које се доноси програмпостављања.
5. **Остали привремени објекти**

**Пулт тезге за продају робе**

**Члан 49.**

Пулт тезга за продају робе је самостални, типски, отворени, лако покретан објекат за излагање и продају робе, чија бруто површина не може бити већа од 2 m².

Пулт тезге могу се постављати за време одржавања сајмова, изложби и других општинских манифестација, новогодишњих, божићних и осмомартовских празника, државних и верских празника у складу са законом, а најдуже на период од двадесет дана.

Изузетно од одредбе става 2. овог члана, промопулт и други покретни објектиуређаји и опрема, који се постављају приликом одржавања презентација делатности или производа, непрофитних манифестација и приредби хуманитарног, едукативног, музичког, спортског карактера, односно манифестација у циљу неговања културе и културног наслеђа, снимања рекламних спотова и других сличних скупова и манифестација, могу се постављати током целе године, а најдуже на период од седам дана.

**Апарати за забаву и припрему хране**

**Члан 50.**

Апарати за забаву су лако покретни, преносиви монтажни објекти који су намењени за забаву деце.

Апарати за забаву могу бити статични и покретни.

Статични апарати за забаву (дечије клацкалице-играчке, витрине са играчкама и сл.) су апарати чија бруто провршина не може бити већа од 2 м², активирају се убацивањем жетона.

Покретни апарати за забаву су: дечији аутићи, коњићи, разне играчке и сл.

Простор максималне површине до 100 м² по коме се аутићи или други покретни апарати крећу, мора се обележти монтажно-демонтажном оградом ради безбедности корисника и пролазника.

Апарати за припрему и продају хране су типски, лако покретни, преносиви објекти монтажне конструкције који не мењају локацију, намењени за припрему и продају сладоледа на точење, кокица, крофница, кестења, кикирикија, кукуруза и сличних производа, чија бруто површина са кућиштем апарата и манипулативним простором неможе бити већа од 2м².

Апарати за припрему и продају сладоледа постављају се искључиво на јавној површини испред угоститељских објеката. Подносилац захтева за издавање одобрења за постављање наведеног апарата мора имати закључен уговор са власником или закупцем угоститељског објекта о коришћењу санитарних просторија у објеку испред кога се апарат поставља.

**Одобрење за постављање**

**Члан 51.**

Простор и локације за постављање привремених објеката, као и време за које се постављају привремени објекти из чл. 49. и 50. ове одлуке, одређује Општинско веће, на предлог Службе за инвестиције.

Доделу локација за постављање привремених објеката спроводи Комисија, коју образује Општинско веће.

Начин и поступак доделе локације уређује се Пословником Комисије.

Постављање привремених објеката одобрава се решењем Службе надлежне за послове издавања грађевинских дозволаОпштинске управе општине Владичин Хан.

У поступку прибављања одобрења из става 4. овог члана, лице којем је додељена локација за постављање привременог објекта доставља доказ о уплати локалне комуналне таксе, односно доказ да није у ранијем периоду био обвезник плаћања локалне комуналне таксе.

Одобрење за постављање привремених објеката престаје да важи под условима прописаним одредбама чл. 48. ове одлуке.

V НАЧИН КОРИШЋЕЊА ПРИВРЕМЕНИХ ОБЈЕКАТА

**Члан 52.**

Лице коме је дата у закуп локација и одобрено постављање привременог објекта на локацији (у даљем тексту: корисник), дужно је да:

1. привремени објекат поставља и користи у складу са одобрењем;
2. привремени објекат одржава у уредном стању;
3. постављањем привременог објекта и његовим коришћењем не оштећује површину коју користи и исту уредно одржава, а по уклањању привременог објекта површину врати у првобитно стање;
4. уклони привремени објекат по престанку важења одобрења за постављање и површину на коју се објекат налази доведе у првобитно стање;
5. да испуњава друге обавезе утврђене уговором о закупу локације, односно одобрењем за постављање привременог објекта.

**Члан 53.**

Забрањено је:

1. постављање привременог објекта без одобрења за постављање и решења локалне пореске администрације којим је утврђена висина накнаде за постављање привременог објекта;
2. постављање привременог објекта противно одобрењу за постављање;
3. постављање привременог објекта на локацији која није предвиђена програмом постављањаосим за локације за које се не доноси програм постављања;
4. вршити замену одобреног и постављеног привременог објекта другим привременим објектом, односно другим типом објекта, без одобрења Службе надлежне за послове издавања грађевинских дозволаОпштинске управе општине Владичин Хан;
5. вршити промену намене привременог објекта, без одобрења Служба надлежне за послове издавања грађевинских дозволаОпштинске управе општине Владичин Хан;
6. преношење права коришћења локације, односно привременог објекта другом лицу, односно издавање у подзакуп локације или привременог објекта другом лицу (у даљем тексту: неовлашћени корисник).

**Члан 54.**

Привремени објекат се уклања:

1. ако се привремени објекат поставља или користи без одобрења и локалне пореске администрације којим је утврђена висина накнаде за постављање привременог објекта;
2. ако се привремени објекат постави или користи супротно издатом одобрењу;
3. ако је привремени објекат постављен на јавној површини на којој је забрањено постављање привремених објеката, у складу са одредбама ове одлуке;
4. ако се промени неки од услова утврђен планом постављања, а корисник им се не прилагоди у остављеном року;
5. ако постављени привремени објекат користи неовлашћено лице;
6. ако привремени објекат не почне да се користи у року од 60 дана од дана издавања одобрења за постављање привременог објекта;
7. ако се у привременом објекту делатност не обавља дуже од 60 дана;
8. ако је то неопходно због измене услова и начина коришћења јавне површине на којој је постављен привремени објекат;
9. ако је то неопходно због измене режима саобраћаја;
10. ако се приступи привођењу намени неизграђеног грађевинског земљишта;
11. у другим случајевима у којима престаје одобрење за постављање привремених објеката.

VIЗАУЗИМАЊЕ ЈАВНЕ ПОВРШИНЕ НА ДРУГИ НАЧИН

***Заузимање ради обезбеђења градилишта***

**Члан 55. ﻿**

Јавна површина се може привремено заузети и ради обезбеђења градилишта или постављања градилишних скела у циљу изградње, реконструкције или одржавања грађевинских објеката, на основу решења Службе за урбанизам Општинске управе општине Владичин Хан.

Ради прибављања решења из става 1. овог члана, уз захтев је потребно приложити:

- решење о грађевинској дозволи (код изградње, доградње и реконструкције), решење којим се одобрава извођење радова на инвестиционом одржавању објекта, уклањању препрека за особе са инвалидитетом, адаптацији, санацији и промени намене објекта без извођења грађевинских радова;

- шему организације или скицу заузимања са планираном површином заузете јавне површине;

- по потреби и другу документацију.

Решење из става 1.овог члана обавезно садржи обавезу лица коме је издато да по престанку заузимања јавне површине исту доведе у првобитно стање.

***Заузимање ради депоновања грађевинског материјала и др.***

**Члан 56.**

Јавна површина се може привремено заузети и ради депоновања грађевинског материјала, огрева и других сличних предмета и ствари, под условом да подносилац захтева нема могућности да исте смести у оквиру своје парцеле.

Решење из става 1 овог члана обавезно садржи обавезу лица коме је издато, да по престанку заузимања јавне површине исту доведе у првобитно стање.

**Члан 57.**

Забрањено је користити улицу, трг и другу јавну површину у сврху продаје робе или у сврху вршења других делатности изван продајног објекта (продавница или привремених објеката и сл.), осим у случајевима када је то дозвољено законом или другим прописима Општине.

Забрањено је на површинама јавне намене и на површинама у јавном коришћењу постављати, причвршћивати, анкерисати и смештати објекте као што су дашчаре, гараже, настрешнице оставе и слично.

VII НАДЗОР

**Члан 58.**

Надзор над применом и спровођењем ове одлуке врше комунална инспекција и комунални редариопштине Владичин Хан, као и грађевинска инспекција у складу са законским овлашћењима.

У вршењу инспекцијског надзора, комунални инспектор и комунални редари налажу уклањање привремених објеката у случајевима утврђеним овом одлуком, издају прекршајни налог за прекршаје утврђене овом одлуком и предузимају друге мере у складу са овлашћењима утврђеним законом и другим пратећим прописима којима се уређује инспекцијски надзор.

Комунални инспектор и комунални редари овлашћени су да у вршењу инспекцијског надзора:

1. издају прекршајни налог за прекршаје прописане овом Одлуком;
2. да предузму друге мере у складу са законом и прописима Општине;
3. обавештавају друге надлежне органе да предузму мере из своје надлежности.

**Члан 59.**

Уколико власник, односно корисник привременог објекта не поступи по налогу комуналног инспектора и не уклони привремени објекат, комунални инспектор ће наложити да се привремени објекат уклони о трошку корисника, преко другог лица, на место које је одређено за те намене.

Уколико власник, односно корисник објекта не преузме уклоњени објекат у року од 90 дана од дана принудног уклањања, исти се може продати путем јавног надметања.

Средства остварена од продаје користе се за подмирење трошкова уклањања и чувања.

Уколико средства остварена од продаје нису довољна за подмирење трошкова из става 3. овог члана, наплаћују се од власника, односно корисника привременог објекта по ценовнику јавног предузећа, односно другог привредног субјекта које је извршило уклањање привременог објекта.

***Прекршајни налог***

**Члан 60.**

Комунални инспектор, односно комунални редар ће издати прекршајни налог уколико је прекршај из његове надлежности открио на један од следећих начина:

1. непосредним опажањем приликом контроле, надзора и прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора прегледом документације, просторија и робе, или на други законом прописан начин.

Прекршајни налог се издаје у складу са Законом о прекршајима.

Прекршајни налог се издаје у писаној форми, са садржајем прописаним законом.

Прекршајни налог се састоји од оригинала и две копије. Оригинал се уручује лицу против кога се издаје прекршајни налог, а копију задржава орган који је издао прекршајни налог.

Прекршајни налог се уручује присутном лицу за кога се сматра да је учинило прекршај у моменту откривања прекршаја.

Лице против кога је издат прекршајни налог својим потписом на одговарајућем месту у налогу потврђује његов пријем.

Ако је лице за кога се сматра да је учинило прекршај одсутно и када околности откривања или природа прекршаја то захтевају, достављање прекршајног налога ће се извршити путем поште или доставне службе, у складу са одредбама о достављању из закона којим се уређује општи управни поступак.

Ако присутно лице против кога се издаје прекршајни налог одбије да прими налог, комунални инспектор, односно комунални редар ће га упозорити на последице одбијања пријема, унети у налог забелешку о одбијању пријема, дан и час када је пријем одбијен, чиме се сматра да је прекршајни налог уручен.

Лице против кога је издат прекршајни налог прихвата одговорност за прекршај плаћањем половине изречене казне у року од осам дана од дана пријема прекршајног налога, чиме се ослобађа плаћања друге половине изречене казне.

Ако лице против кога је издат прекршајни налог у року од осам дана од дана пријема прекршајног налога не плати изречену казну или не поднесе захтев за судско одлучивање о издатом прекршајном налогу, сматраће се да је прихватио одговорност пропуштањем, а прекршајни налог постаће коначан и извршан.

Прекршајни налог са констатацијом коначности и забелешком да новчана казна није плаћена, доставља се прекршајном суду да изречену новчану казну унесе у регистар и спроведе поступак извршења у складу са законом.

Лице против кога је издат прекршајни налог може прихватити прекршајну одговорност за прекршај и након истека рока од осам дана од дана пријема прекршајног налога ако пре поступка извршења добровољно плати целокупан износ изречене новчане казне.

***Обавеза омогућавања надзора***

**Члан 61.**

Корисник је дужан да лицу овлашћеном за вршење надзора омогући приступ и преглед привременог објекта, дозволи увид у документацију, достави тражене податке и поступа по другим налозима комуналног инспектора, односно комуналног редара.

VIII КАЗНЕНЕ ОДРЕДБЕ

Члан 62.

Новчаном казном од 120.000,00динара казниће се за прекршај правно лице, ако:

1. привремени објекат поставља противно одредбама члана 3.став 1. тачка 4, 5. и 6;
2. привремени објекат поставља на површинама на којима је забрањено постављање привремених објеката противно одредбама члана 4.став 1;
3. привремени објекат поставља противно одредбама члана 4.став 2;
4. киоск поставља противно прописаној површини и изгледу члан 7;
5. билборд поставља противно одредбама члана 8.став. 2;
6. билборд осветљава на начин противноодредбама члан 8.став 3;
7. спортски објекат поставља противно изгледу из члана 9;
8. баште поставља противно одредбама члана 29;
9. поступа противно одредбама члана 30;
10. постављње баште у близини дрвета, садница, живе ограде, рондоле, жардињере и другог објекта зеленика поставља противно одредбама члана 31.став 1. и 2;
11. тенде-сенило поставља противно одредбама члана 31. став 3. и 4;
12. у оквиру башти врши градњу зидова, бетонирање подних платоа, постављање шанка, роштиља и печењара противно одредбама члана 32.став 1;
13. приликом постављања баште мења и оштећује постојећу подлогу члан 32.став 2;
14. башту отвореног типа користи противно одредбама члана 33.став 1;
15. башту отвореног типа поставља са елементима противно одредбама члана 33.став2;
16. башту затвореног типа користи противно одредбама члана 35.став 1;
17. поступа противно одредбама члана 36;
18. тенду поставља противно одредбама члана 37;
19. рекламне паное поставља противно одредбама члана 38;
20. тезге поставља противно одредбама члана 39;
21. рингишпил, луна паркове и сл.објекте поставља противно одредбама члана 40.став 2;
22. расхладне уређаје и друге мање покретне објекте за продају прехрамбених производа поставља противно одредбама члана 41;
23. поставља привремене објекте противно одредбама члана 42.става 3;
24. пулт тезге за продају робе поставља противно одредбама члана 49;
25. поступа противно одредбама члана 52;
26. поступа противно одредбама члана 53;
27. заузеће јавне површине врши противно одредбама члана 55. и 56;
28. поступа противно одредбама члана 57;
29. поступа противно одредбама члана 61.

Новчаном казном од 20.000,00 динара, за прекршај из става 1. овог члана казниће се одговорно лице у правном лицу.

Новчаном казном од 50.000,00 динара, за прекршај из става 1. овог члана казниће се предузетник.

Новчаном казном од 10.000,00 динара, за прекршај из става 1. овог члана казниће се физичко лице.

Члан 63.

Новчане казне изречене у прекршајном поступку за прекршаје прописане овом одлуком, по прекршајним налозима комуналне инспекције и комуналних редара уплаћују се на уплатни рачун број: 840-743351843-13, са позивом на број 56-111 по моделу 97 „Приходи од новчаних казни изречених у прекршајном поступку за прекршаје прописане актом Скупштине општине“, код Управе за трезор Врање.

Средства од новчаних казни из става 1 овог члана приход су буџета Општине.

IX ПРЕЛАЗНЕ И ЗАВРШНЕ ОДРЕДБЕ

**Члан 64.**

Програм постављања привремених објеката донеће се најкасније у року од 120 дана од дана ступања на снагу ове одлуке.

**Члан 65.**

Поступци за прибављање одобрења за постављање привремених објеката, покренути по прописима који су важили до ступања на снагу ове одлуке, спровешће се по одредбама ове одлуке.

**Члан 66.**

Власници, односно држаоци привремених објеката, који су до ступања на снагу ове одлуке постављени без одобрења надлежног органа, дужни су да до доношења и реализације Програма постављања привремених објеката, плаћају накнаду за коришћење јавне површине, у складу са посебним прописима Општине.

**Члан 67.**

Локације на којима су постављени објекти који немају карактер привремених објеката, као и привремени објекти којима је истекао уговор о закупу земљишта, у складу са законом и овом одлуком, реализовати у складу са условима из Програма постављања привремених објеката најкасније у року од 36 месеци од дана ступања на снагу ове одлуке.

Власници, односно држаоци објеката из става 1.овог члана дужни да за време коришћења тих локација, односно јавне површине плаћају накнаду, у складу са посебним прописима Општине.

**Члан 68.**

Ступањем на снагу ове Одлуке престаје да важи Одлука о постављању монтажних објеката привременог карактера на површинама јавне намене ("Службени гласник града Врања", број 9/10).

**Члан 69.**

Одлука ступа на снагу осмог дана од дана објављивања у "Службеном гласнику града Врања".

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-16/2/20-I**

**П Р Е Д С Е Д Н И Ц А**

**Данијела Поповић**